EURÓPAI BIZOTTSÁG Brüsszel, 2020.7.24. COM(2020) 607 final A BIZOTTSÁG KÖZLEMÉNYE AZ EURÓPAI PARLAMENTNEK, A TANÁCSNAK, AZ EURÓPAI GAZDASÁGI ÉS SZOCIÁLIS BIZOTTSÁGNAK ÉS A RÉGIÓK BIZOTTSÁGÁNAK A gyermekek szexuális bántalmazása elleni hatékonyabb küzdelmet célzó uniós stratégia





BEVEZETÉS Az Európai Unió Alapjogi Chartája kimondja többek között azt, hogy a gyermekeknek joguk van a jólétükhöz szükséges védelemhez és gondoskodáshoz. A gyermek jogairól szóló 1989. évi ENSZ-egyezmény úgy rendelkezik, hogy a gyermeknek joga van az erőszak minden formájával szembeni védelemhez. A gyermekek szexuális bántalmazása különösen súlyos bűncselekmény, amely szerteágazó és súlyos, egész életen át tartó következményekkel jár az áldozatokra nézve. Az ilyen bűncselekmények jelentős és hosszú távú társadalmi károkat is okoznak, mivel azokat gyermekek ellen követik el. Sok esetben a gyermekeket olyan személyek bántalmazzák szexuálisan, akiket ismernek és akikben megbíznak, és akikkel függőségi viszonyban vannak. Ez különösen megnehezíti az ilyen bűncselekmények megelőzését és felderítését. Vannak arra utaló jelek, hogy a koronavírus-válság nyomán a probléma még súlyosabbá vált, különösen a bántalmazóikkal együtt élő gyermekek esetében. Emellett a gyermekek a korábbinál több időt töltenek az interneten, esetleg felügyelet nélkül. Bár ez lehetővé tette számukra, hogy folytassák tanulmányaikat és kapcsolatban maradjanak társaikkal, egyes jelek arra utalnak, hogy fokozódott a kockázata annak, hogy a gyermekek internetes ragadozókkal kerülnek kapcsolatba. Mivel több elkövető kénytelen otthoni karanténban maradni, nőtt a gyermekek szexuális bántalmazását ábrázoló anyagok iránti kereslet (pl. egyes tagállamokban 25 %-kal), ami pedig az új anyagok iránti kereslet növekedéséhez, és ezáltal újabb bántalmazási esetekhez vezet. Az Európa Tanács becslései szerint Európában minden ötödik gyermek a szexuális erőszak valamilyen formájának áldozatává válik. A gyermekek szexuális bántalmazása és szexuális kizsákmányolása többféle formát ölthet, és mind online (pl. élő közvetítés vagy a gyermekek szexuális bántalmazását ábrázoló anyagok online cseréje révén), mind offline (pl. gyermekkel folytatott szexuális tevékenység vagy gyermekprostitúcióra való rábírás) módon történhet. Ha a bántalmazásról felvételt készítenek és azt megosztják az interneten, a kár soha nem múlik el. Az áldozatoknak együtt kell élniük azzal a tudattal, hogy a bűncselekményekről készült, életük legszörnyűbb pillanatait bemutató képek és videók terjednek, és azokat bárki megtekintheti, akár barátaik vagy rokonaik is. A digitális világ exponenciális fejlődésének kihasználása révén az ilyen bűncselekmények valóban globálissá váltak, és ez sajnos elősegítette a gyermekek szexuális bántalmazását ábrázoló anyagok globális piacának létrejöttét. A bejelentett adatok alapján az utóbbi években drámaian megnőtt azoknak az eseteknek a száma, amelyekben valamilyen formában az Uniót érintve követtek el gyermekek ellen online szexuális bántalmazást (pl. az EU területén átadott képek, az EU-ban tartózkodó áldozatok stb.): a bejelentett esetek száma 2010 és 2019 között 23 000-ről csaknem 725 000-re nőtt, és ezekhez kapcsolódóan közel 3 millió kép- és videófelvétel készült. Világszerte hasonlóan megdöbbentő növekedés figyelhető meg: a bejelentések szerint az esetszám ugyanebben az időszakban 1 millióról közel 17 millióra emelkedett, és az ilyen esetekkel összefüggésben csaknem 70 millió kép- és videófelvételt készítettek. A jelentések azt mutatják, hogy a világon az EU-ban tárolják a legtöbb gyermekpornográfiát tartalmazó anyagot (míg 2016-ban az összes ilyen anyag felét, 2019-ben már kétharmadát tárolták itt). Németországban egy nyomozás a közelmúltban feltárta, hogy potenciálisan több mint 30 000 gyanúsított csoportos csevegések révén és futárszolgálatokon keresztül gyermekek szexuális bántalmazását ábrázoló anyagokat osztott meg, új tartalmak létrehozására biztatta egymást, valamint tippeket és trükköket osztott meg az áldozatok behálózásával és tetteik elrejtésének módjával kapcsolatban. A végponttól végpontig terjedő titkosítás alkalmazása megnehezíti, vagy akár lehetetlenné teszi az elkövetők azonosítását. A példaként említett németországi ügyben eddig mindössze 72 gyanúsítottat és 44 áldozatot azonosítottak. A végponttól végpontig terjedő titkosítás bevezetése – amellett, hogy elősegíti a kommunikáció bizalmasságának és biztonságának garantálását – megkönnyíti az elkövetők számára az olyan biztonságos csatornákhoz való hozzáférést is, ahol a bűnüldözési szervek elől rejtve folytathatják tevékenységüket, például a kép- és a videófelvételekkel való kereskedést. A titkosítási technológia bűncselekmények elkövetésére való használata ellen ezért haladéktalanul fel kell lépni olyan lehetséges megoldások révén, amelyek lehetővé tennék a vállalatok számára, hogy észleljék és bejelentsék azokat az eseteket, amikor a végponttól végpontig titkosított elektronikus kommunikáció felhasználásával gyermekek szexuális bántalmazására kerül sor. Bármely lehetséges megoldásnak biztosítania kell mind az elektronikus kommunikáció bizalmasságát, mind pedig a gyermekek szexuális bántalmazással és szexuális kizsákmányolással szembeni védelmét, valamint a gyermekpornográfiát ábrázoló anyagokban látható gyermekek magánéletének védelmét. A gyermekek szexuális bántalmazása elleni küzdelem az EU egyik prioritása. Az Európai Parlament és a Tanács egyaránt további konkrét fellépésre szólított fel. Hasonló felhívások születtek világszerte számos fórumon, többek között a médiában is, mivel nyilvánvalóvá vált, hogy a világ egésze vesztésre áll az ilyen bűncselekmények elleni küzdelemben, és sehol nem védik hatékonyan valamennyi gyermeknek az erőszakmentes élethez való jogát. Az EU-nak ezért újra kell értékelnie és fokoznia kell erőfeszítéseit. E stratégia célja, hogy uniós szinten hatékonyan vegye fel a harcot a gyermekek szexuális bántalmazása ellen. Keretet biztosít ahhoz, hogy az ilyen bűncselekmények online és offline formáira egyaránt határozott és átfogó választ lehessen adni. Nyolc kezdeményezést határoz meg a megelőzéssel, a nyomozással és az áldozatoknak való segítségnyújtással kapcsolatban azzal a céllal, hogy végrehajtsa és továbbfejlessze a megfelelő jogi keretet, megerősítse a bűnüldözést és ösztönözze a több érdekelt fél részvételével megvalósuló fellépéseket. A kezdeményezések az uniós szinten rendelkezésre álló valamennyi eszközt igénybe veszik, a jogalkotási (I. szakasz) valamint a finanszírozási és együttműködési eszközöket (II. szakasz) is. Ezt a stratégiát a következő öt évben (2020 és 2025 között) kell végrehajtani. I. A GYERMEKEK VÉDELMÉT SZOLGÁLÓ MEGFELELŐ JOGI KERET VÉGREHAJTÁSA ÉS FEJLESZTÉSE 2011-ben az EU fontos lépést tett a gyermekek szexuális bántalmazásáról szóló irányelv (2011/93/EU) elfogadásával, amelynek tagállami végrehajtását most sürgősen le kell zárni. Ezzel párhuzamosan az azonosított esetleges joghézagokat a legmegfelelőbb eszközökkel kell kezelni. 1.A hatályban lévő szabályozás (a 2011/93/EU irányelv) megfelelő végrehajtásának biztosítása A gyermekek szexuális bántalmazásáról szóló irányelv volt az első olyan átfogó uniós jogi eszköz, amely minimumszabályokat állapított meg a bűncselekmények és szankciók meghatározására vonatkozóan a gyermekek szexuális bántalmazása és szexuális kizsákmányolása, valamint a gyermekpornográfiát tartalmazó anyagok területén, és amely kiterjedt a bűncselekmények megelőzésére, kivizsgálására és büntetőeljárás alá vonására, valamint az áldozatok támogatására és védelmére. A bűncselekmények közé offline és online helyzetek is tartoznak, mint például a gyermekek szexuális bántalmazását ábrázoló anyagok online megtekintése és terjesztése, a gyermekek elcsábítása (azaz érzelmi kapcsolat kialakítása a gyermekkel az interneten keresztül, szexuális bántalmazás céljából) és a webkamera igénybevételével elkövetett szexuális bántalmazás. Az anyagi és eljárási büntetőjogon túl az irányelv azt is előírja a tagállamok számára, hogy vezessenek be széles körű közigazgatási (azaz nem jogalkotási) intézkedéseket, például a gyermekekkel való közvetlen és rendszeres kapcsolattartással járó munkakörökbe való felvétel előtti átvilágítás részeként osszák meg bűnügyi nyilvántartásaikat a többi tagállammal az Európai Bűnügyi Nyilvántartási Információs Rendszeren (ECRIS) keresztül, valamint nyújtsanak képzést a szexuális bántalmazás gyermek áldozataival valószínűsíthetően kapcsolatba kerülő szakembereknek. Ezeknek az intézkedéseknek a sikeréhez különböző kormányzati területekről (pl. bűnüldözés, egészségügy, oktatás, szociális szolgáltatások, gyermekvédelmi hatóságok, igazságügyi és jogi szakemberek) számos szereplő, valamint magánszervezetek (pl. az ipar és az civil társadalom területéről) bevonására és tevékenységük összehangolására van szükség. A tagállamok jelentős előrehaladást értek el az irányelv végrehajtása terén. Ugyanakkor még mindig van tennivaló az irányelvben rejlő lehetőségek maradéktalan kiaknázása érdekében, és ehhez az irányelv valamennyi rendelkezését minden tagállamnak teljes körűen végre kell hajtania. Továbbra is kihívásokkal kell szembenézni a megelőzés (különösen az elkövetőknek vagy az elkövetővé válástól tartó személyeknek szóló megelőzési programok), a büntetőjog (különösen a bűncselekmények és a büntetési szintek meghatározása), valamint a gyermekkorú áldozatok segítését, támogatását és védelmét célzó intézkedések terén. A teljes körű végrehajtás biztosítása érdekében a Bizottság 2019-ben kötelezettségszegési eljárást indított 23 tagállammal szemben. A Bizottság továbbra is szorosan együtt fog működni a tagállamokkal annak érdekében, hogy kiemelt feladatként megoldja az összes fennmaradó kérdést, és Unió-szerte biztosítsa az irányelv teljes körű végrehajtását és az annak való maradéktalan megfelelést. A Bizottság a bevált gyakorlatok és a levont tanulságok cseréjének további elősegítése révén támogatni fogja a tagállamok e területen végzett munkáját is. Kulcsintézkedés: ðA tagállamoknak kiemelt feladatként teljesen be kell fejezniük a gyermekek szexuális bántalmazásáról szóló irányelv végrehajtását. A Bizottság továbbra is élni fog a Szerződések által ráruházott végrehajtási hatáskörrel és kötelezettségszegési eljárásokat folytat, amennyiben a gyors végrehajtás biztosításához erre szükség van.

2.Annak biztosítása, hogy az uniós jogszabályok lehetővé tegyék a hatásos válaszadást A Bizottság értékelni fogja, hogy szükség van-e a gyermekek szexuális bántalmazásáról szóló irányelv aktualizálására, figyelembe véve a 3. számú kezdeményezés keretében készült tanulmányt. A gyermekek szexuális bántalmazásáról szóló irányelv mellett több olyan, uniós szintű jogalkotási eszköz is létezik, amelyek támogatják és alakítják a gyermekek szexuális bántalmazása elleni küzdelmet, különösen ami a magánszektornak a gyermekek szexuális bántalmazásának megelőzésében és az az ellen folytatott küzdelemben játszott szerepét illeti. A Bizottság által 2018 áprilisában előterjesztett, az elektronikus bizonyítékokra vonatkozó javaslatok kulcsszerepet játszanak a magánszektor birtokában lévő olyan kulcsfontosságú bizonyítékokhoz való gyors hozzáférés elősegítésében, mint például azon személyek személyazonossága, akik feltöltötték és megosztották a gyermekek ellen elkövetett szexuális bántalmazást ábrázoló anyagokat. A Bizottság ismételten felszólít a mielőbbi elfogadásra. A Bizottság elkötelezte magát amellett, hogy javaslatokat terjeszt elő a digitális szolgáltatások jogszabályi keretére vonatkozóan, ami hatással lenne a gyermekek szexuális bántalmazását tartalmazó online anyagok kezelésére. A digitális szolgáltatásokról szóló jogszabálycsomag, amelyre 2020 végéig kell javaslatot tenni, egyértelművé teszi és továbbfejleszti a digitális szolgáltatásokra vonatkozó felelősségi és biztonsági szabályokat. Ezzel összefüggésben a Bizottság mérlegelni fogja azon tényezők felszámolásának szükségességét, amelyek eltántorítanak az online közvetített illegális tartalmak, áruk vagy szolgáltatások elleni önkéntes fellépéstől, különösen az online platformok szolgáltatásainak területén. A Bizottság úgy véli, hogy a gyermekek online szexuális bántalmazása elleni küzdelem egyértelmű és kötelező előírásokat követel meg a gyermekek online szexuális bántalmazásának felderítésére és bejelentésére vonatkozóan annak érdekében, hogy mind a bűnüldöző szervek, mind a magánszektor érintett szereplői egyértelműbb és biztosabb alapokon végezhessék munkájukat az online bántalmazás elleni küzdelem területén. A Bizottság megkezdi ágazatspecifikus jogszabályok előkészítését annak érdekében, hogy hatékonyabban lehessen küzdeni a gyermekek online szexuális bántalmazása ellen, ugyanakkor maradéktalanul tiszteletben tartva az alapvető jogokat, különös tekintettel a véleménynyilvánítás szabadságára, a személyes adatok védelmére és a magánélet védelmére. Az elszámoltathatóságot és az átláthatóságot biztosító mechanizmusok kulcsfontosságú elemei lesznek a jogi szabályozásnak, és ebbe a tevékenységbe a 6. kezdeményezésnél említett központot is be lehet majd vonni. Az Europol tevékenységeinek hatókörét meghatározó Europol-rendelet szintén releváns. A Bizottság 2020. évi munkaprogramjában az Europol megbízatásának megerősítésére irányuló jogalkotási javaslatot jelentett be az operatív rendőrségi együttműködés javítása érdekében. Mivel a gyermekek szexuális bántalmazása gyorsan növekvő kihívást jelent, az Europol csak korlátozott támogatást tud nyújtani. Az Europolt emellett az is akadályozza a tagállamoknak való segítségnyújtásban, hogy nem kaphat közvetlenül személyes adatokat azon magánszektorbeli szereplőktől, amelyek infrastruktúrájával visszaélve az elkövetők a gyermekek szexuális bántalmazását ábrázoló anyagokat tárolják és megosztják. Az Európai Bizottság tovább fogja vizsgálni ezeket a kérdéseket az Europol megbízatásának közelgő felülvizsgálata keretében, amelynek elfogadására a tervek szerint 2020 negyedik negyedévében kerül sor. Ezek a lehetséges jogszabályi változtatások összhangban lesznek a gyermekek szexuális bántalmazása elleni küzdelemre irányuló uniós politikával, és várhatóan olyan jogi keretet fognak biztosítani, amely lehetővé teszi és elősegíti, hogy az érdekelt felek megelőzzék, felderítsék, és bejelentsék a gyermekek szexuális bántalmazásának eseteit, valamint ténylegesen fellépjenek ezek ellen. Kulcsintézkedések: ðAz első szakaszban a Bizottság kiemelt feladatként javaslatot tesz a szükséges jogszabályokra annak biztosítása érdekében, hogy az elektronikus hírközlési szolgáltatók 2020 decembere után is folytathassák jelenlegi önkéntes gyakorlataikat, amelyek célja, hogy rendszereikben felderítsék a gyermekek ellen elkövetett szexuális bántalmazási eseteket. ðA második szakaszban a Bizottság 2021 második negyedévéig javaslatot tesz a gyermekek online szexuális bántalmazásának hatékony kezeléséhez szükséges jogszabályokra, amelyek többek között előírják az érintett online szolgáltatók számára a tudottan gyermekek szexuális bántalmazását ábrázoló anyagok felderítését, és kötelezővé teszik az ilyen anyagok bejelentését a hatóságok felé. 3.A jogszabályi hiányosságok, a bevált gyakorlatok és a kiemelt intézkedések azonosítása A tagállamok által a Bizottságnak bejelentett átültető intézkedések között szerepelnek olyanok, amelyeket a gyermekek szexuális bántalmazásáról szóló irányelv nem ír elő kifejezetten, de amelyeket a tagállamok szükségesnek tartottak a gyermekek szexuális bántalmazása elleni küzdelemben. Ez arra enged következtetni, hogy lehetnek olyan lényeges kérdések, amelyekkel az irányelv nem foglalkozik megfelelően. A Bizottság 2019 szeptemberében szakértői munkaértekezletet hívott össze, hogy bővebb információkat gyűjtsön a lehetséges jogszabályi hiányosságokról, és arra a következtetésre jutott, hogy folytatni kell a munkát további bizonyítékok összegyűjtése érdekében. Tekintve, hogy az irányelvet 2011-ben fogadták el, értékelni kell annak gyakorlati végrehajtását is, többek között az eredményesség, a hatékonyság, a relevancia, a koherencia és az uniós hozzáadott érték tekintetében. Az értékelésnek különös figyelmet kell fordítania e bűncselekmények online vonatkozásaira, amennyiben kétségek merülnek fel azzal kapcsolatban, hogy a jelenlegi keret megfelel-e a célnak 9 év elteltével, amelynek során jelentős technológiai változások és az online megosztás exponenciális növekedése következett be. A technológia minden eddiginél könnyebbé tette az elkövetők számára, hogy kapcsolatba lépjenek a gyermekekkel, megosszák a bántalmazásokat ábrázoló felvételeket, elrejtsék személyazonosságukat és nyereségüket, és együttműködjenek egymással a felelősségre vonás elkerülése és további bűncselekmények elkövetése érdekében. Emellett az elkövetők egyre kifinomultabb módon használják ki a technológiai és műszaki lehetőségeket, így a titkosítást és a névtelenséget (pl. a peer-to-peer fájlcsere és a darknet révén). Ez a bűnözői tevékenység káros általában véve a társadalomra, és különösen megnehezíti a bűnüldözés számára, hogy ellássa a társadalom védelmében betöltött szerepét. A fentiek fényében a Bizottság kiemelt feladatként kezdeményezi egy, az uniós szintű jogszabályi és végrehajtási hiányosságok, a bevált gyakorlatok és a kiemelt intézkedések azonosítását lehetővé tevő tanulmány elkészítését, amely értékeli a következőket: ·a jelenlegi uniós jogszabályok megoldják-e az általuk orvosolni kívánt problémákat; valamint ·felmerülnek-e olyan új kérdések ezekkel a bűncselekményekkel kapcsolatban, amelyekkel a jelenlegi jogszabályok csak részben vagy egyáltalán nem foglalkoznak. A tanulmány figyelembe fogja venni az Európai Unió Tanácsának folyamatban lévő munkáját, amelynek célja a gyermekek szexuális bántalmazása elleni küzdelemről szóló, 2019. októberi tanácsi következtetések hatékony végrehajtása, és amelynek eredményeképpen sor kerülhet a nemzeti szintű intézkedések koordinálására irányuló nemzeti cselekvési tervek kidolgozására vagy aktualizálására. Emellett tekintetbe veszi majd az Európai Parlament 2019. novemberi állásfoglalását, a gyermekek szexuális bántalmazásáról szóló irányelv átültetéséről szóló, 2017. decemberi európai parlamenti jelentést, valamint az Európa Tanács Lanzarotei Bizottságának munkáját.

Kulcsintézkedés: ðA Bizottság 2020 végéig megkezdi egy átfogó tanulmány elkészítését a gyermekek online és offline szexuális bántalmazása elleni küzdelem terén fennálló uniós szintű jogszabályi hiányosságok, bevált gyakorlatok és kiemelt intézkedések azonosítása céljából. II. A BŰNÜLDÖZÉSI VÁLASZLÉPÉSEK MEGERŐSÍTÉSE ÉS AZ ÖSSZES ÉRDEKELT FÉL KÖZÖTTI EGYÜTTMŰKÖDÉS FOKOZÁSA A gyermekek szexuális bántalmazása elleni harcot több fronton kell megvívni, így a társadalom egészében is. Valódi előrelépés csak akkor érhető el, ha minden egyes ügy esetében fokozzuk az erőfeszítéseket a megelőzés, a bejelentés, a továbbutalás, a kivizsgálás, a védelem és az azonosítás, valamint a kezelés és a nyomon követés terén. A szociális szolgáltatások, az egészségügyi szakemberek, a tudományos szakemberek, a kutatók, az oktatók, az igazságszolgáltatás, a bűnüldözés, a gyermekek, a családok, a nem kormányzati szervezetek, a média és a szélesebb társadalom mind szerepet játszanak egy valóban többszereplős, multidiszciplináris megközelítésben. 4.A nemzeti és uniós szintű bűnüldözési erőfeszítések megerősítése A gyermekek szexuális bántalmazása kompetens és átfogó bűnüldözési válaszlépéseket tesz szükségessé nemzeti és európai szinten egyaránt. Amint azt a 2020. májusi helyreállítási terv is kiemelte, a koronavírus-válság rávilágított arra, hogy javítani kell a bűnüldöző és igazságügyi hatóságok digitális képességeit a polgárok tényleges védelmére való alkalmasságuk megőrzése érdekében. A tagállami bűnüldöző szervek szerkezete eltér a gyermekek szexuális bántalmazása kezelése tekintetében. Annak biztosítása érdekében, hogy a gyermekek az adott tagállam határain belül és kívül is védelmet élvezzenek fontos, hogy a tagállamok a nemzeti rendőrségi struktúrákon belül megfelelően felszerelt és jól képzett személyzettel rendelkező szakosodott egységekre támaszkodhassanak. Tekintettel arra, hogy az utóbbi időben számos nagyszabású eset látott napvilágot, több tagállam úgy döntött, hogy növeli a gyermekek szexuális bántalmazásának megelőzésével és az az ellen folytatott küzdelemmel foglalkozó személyzet létszámát, amit a Bizottság örömmel üdvözöl. A tagállamoknak fontolóra kell venniük az ilyen egységeken belül az áldozatok azonosításával foglalkozó nemzeti csoportok létrehozását. Amennyiben már léteznek ilyen csoportok, a tagállamoknak mérlegelniük kell a nemzeti szintű kapacitásnak az érintett regionális és helyi csoportokra való kiterjesztését. Az ilyen bűncselekmények elleni hatékony küzdelem érdekében a tagállamok számára lehetővé kell tenni, hogy az Europol Számítástechnikai Bűnözés Elleni Európai Központján (EC3) vagy az Interpol által működtetett, a gyermekek szexuális kizsákmányolásával kapcsolatos nemzetközi adatbázison (ICSE) keresztül részt vegyenek a gyermekek azonosítására irányuló, együttműködésen alapuló uniós és nemzetközi erőfeszítésekben. Amikor az egyes tagállamok meghatározzák a gyermekek szexuális bántalmazása elleni harcra fordítandó forrásokat, figyelembe kell venniük azt is, hogy az ország képes legyen támogatni az e területen folytatott nemzetközi együttműködést. A gyermekek szexuális bántalmazásával kapcsolatos ügyek – különösen azok, amelyekhez digitális anyagok is kapcsolódnak – ritkán korlátozódnak egyetlen tagállamra. A nemzeti hírszerzési adatbázisok fenntartása mellett a tagállamoknak ezért forrásokat kell biztosítaniuk a releváns hírszerzési információknak az Europol – az EU bűnügyi információs csomópontja – felé történő szisztematikus továbbítására is, így támogatva a többi tagállamot a határokon átnyúló ügyek kezelésében. A gyermekek szexuális bántalmazása elleni hatékony küzdelemhez élvonalbeli műszaki kapacitásokra is szükség van. Egyes nemzeti nyomozócsoportok nem rendelkeznek a szükséges ismeretekkel és/vagy eszközökkel ahhoz, hogy a nagy tömegben lefoglalt fényképek és videók közül kiszűrjék a gyermekek szexuális bántalmazását ábrázoló anyagokat, felkutassák az áldozatokat vagy elkövetőket, vagy nyomozást folytassanak a darkneten vagy a peer to peer hálózatokban. A technológiai fejlődéssel való lépéstartást célzó nemzeti kapacitások fejlesztésének támogatása érdekében a Bizottság a Belső Biztonsági Alapon (BBA – rendőrségi együttműködést támogató eszköz) keresztül finanszírozást nyújt a tagállamoknak. Emellett a Bizottság a BBA rendőrségi együttműködést támogató eszköze keretében is forrásokat biztosít uniós fellépéseken keresztül, többek között a gyermekek szexuális bántalmazásának online és offline vonatkozásai elleni küzdelmet célzó pályázati felhívások és közbeszerzések révén. 2020 végéig új pályázati felhívás fog megjelenni a gyermekek szexuális bántalmazása elleni küzdelem területén. A Bizottság a „Horizont 2020” keretprogram égisze alatt kutatási projekteket is finanszíroz a gyermekek szexuális bántalmazása elleni küzdelmet szolgáló nemzeti kapacitások fejlesztésének támogatása érdekében (bűnüldözési és egyéb területeken). Az ilyen bűncselekmények elleni küzdelmet célzó jövőbeli pályázati felhívások az új Európai horizont kutatási és innovációs keretprogram keretében fognak megjelenni. Az online fedett nyomozási technikák alkalmazása fontos eszköz ahhoz, hogy a nyomozók be tudjanak szivárogni az ilyen technológiák mögé rejtőző hálózatokba. Ezek a módszerek nagyon hasznosnak bizonyultak az elkövetők magatartásának megértéséhez és az online szolgáltatókkal való interakcióhoz, és végső soron megkönnyítették az elkövetők által használt kommunikációs csatornák felszámolását, valamint az elkövetők büntetőeljárás alá vonását. E téren egyre nagyobb szükség van arra, hogy a nyomozók eredményesen be tudjanak épülni az elkövetők különösen veszélyes online csoportjaiba. Ezt számos különböző módszerrel lehetővé lehet tenni, ezek azonban jelenleg csak néhány tagállam és nem uniós partner számára állnak rendelkezésre. Fontolóra kell venni az ilyen képességek elérhetővé tételét az egész Unióban, hogy hatékonyabban és anélkül tudjuk megcélozni az elkövetőket, hogy egyéb partnerek segítségére szorulnánk. Az uniós értékeknek és az alapvető jogoknak továbbra a jövőbeli intézkedések középpontjában kell maradniuk. Az Europol létre fog hozni egy innovációs központot és laboratóriumot is, hogy megkönnyítse a tagállamok hozzáférését az uniós szinten kifejlesztett technikai eszközökhöz és ismeretekhez. Ez a kezdeményezés lehetővé teszi majd a digitális nyomozásokkal kapcsolatos kihívások kezeléséhez szükséges tagállami igények azonosítását is, ami segíteni fogja a kutatásra, az innovációra és a rendőrségi kapacitások fejlesztésére szánt uniós források elosztásáról történő döntéshozatalt. Az innovációs központ és a laboratórium tovább könnyíti a tagállamok hozzáférését az Europol Számítástechnikai Bűnözés Elleni Európai Központja (EC3) által felhalmozott erőforrásokhoz és tapasztalathoz. Az EC3 létrehozása óta fontos szerepet betöltve támogatja a tagállamokat a gyermekek szexuális bántalmazása elleni küzdelemben. Ez a támogatás különböző formákban valósul meg, például: ·Az EC3 2014 óta hozzájárul az áldozatok azonosítására irányuló erőfeszítésekhez. A tagállamokkal és az operatív megállapodásokkal rendelkező partnerekkel az Europol áldozatazonosítási munkacsoportjain keresztül folytatott együttműködésnek, valamint a különböző nyomozati módszerek – többek között az ICSE adatbázis – alkalmazásának köszönhetően közel 360 gyermeket és 150 elkövetőt sikerült azonosítani. ·Az Europol (gyakran az Eurojusttal együttműködve) számos sikeres nyomozás összehangolását segítette elő. ·Az Europol által támogatott, a súlyos és nemzetközi szervezett bűnözésre vonatkozó uniós szakpolitikai ciklus – az EMPACT – keretében minden évben egyedi operatív cselekvési terveket hajtanak végre a gyermekek szexuális bántalmazása és kizsákmányolása elleni küzdelem terén . ·Az Europol fontos szerepet játszott az olyan jelentések összegyűjtésében, összeállításában és közzétételében, mint a súlyos és szervezett bűnözés általi fenyegetettség értékelése (SOCTA) és az internetes szervezett bűnözés általi fenyegetettség értékelése (IOCTA), amelyek külön fejezetekben foglalkoznak a gyermekek szexuális bántalmazása elleni küzdelemmel. ·Emellett az Europol nemzetközi partnereivel együttműködve online biztonsági tanácsadást nyújtott a szülőknek és gondozóknak annak érdekében, hogy segítsen megóvni a gyermekek biztonságát a koronavírus-válság idején, valamint hogy heti három hírszerzési jelentést készítsen konkrét célközönségek számára Kulcsintézkedés:

ðAz Europol létre fog hozni egy innovációs központot és laboratóriumot, a Bizottság pedig finanszírozást fog biztosítani a nemzeti kapacitások fejlesztésének elősegítéséhez, hogy lépést lehessen tartani a technológiai fejlődéssel, és biztosítani lehessen a bűnüldöző szervek eredményes fellépését e bűncselekményekkel szemben. 5.Annak lehetővé tétele, hogy a tagállamok a megelőzés révén jobban védjék a gyermekeket A gyermekek szexuális bántalmazásáról szóló irányelv néhány olyan cikkének késik a legtöbbet a teljes körű tagállami végrehajtása, amelyek bűnmegelőzési programok bevezetését írják elő, és amelyek esetében az érdekelt felek különböző típusainak kell fellépniük. Ami a (potenciális) elkövetőket célzó megelőzést illeti, a tagállamok számára nehézséget jelentő programok valamennyi szakaszban fellelhetők: az első bűnelkövetés előtt, a büntetőeljárás során vagy azt követően, valamint a börtönben és a börtönön kívül. Kevés és széttagolt kutatás áll rendelkezésre azzal kapcsolatban, hogy milyen indíttatásból válnak egyesek elkövetővé, a gyakorló szakemberek és a kutatók közötti kommunikáció pedig minimális. ·A kutatások jelenlegi hiánya minden szakaszban megnehezíti a hatékony programok kidolgozását és végrehajtását. A jelenleg működő kevés program hatékonyságát ritkán értékelik. ·Emellett az e területen tevékenykedő különböző gyakorló szakemberek (pl. a felelős hatóságok, amelyek megelőző programokat biztosítanak az elkövetővé válástól tartó személyek számára, a börtönökben működő megelőzési programokért felelős hatóságok, a szexuális bűnelkövetők közösségbe való visszailleszkedését támogató bűnmegelőzési programokat kínáló nem kormányzati szervezetek) nem kommunikálnak megfelelően egymással a programok hatékonyságáról, ideértve a levont tanulságokat és a bevált gyakorlatokat is. E nehézségek enyhítése érdekében a Bizottság azon munkálkodik majd, hogy létrehozzon egy, a témával foglalkozó és elismert gyakorló szakemberekből és kutatókból álló bűnmegelőzési hálózatot, amely segítséget nyújtana a tagállamoknak olyan jól alkalmazható, szigorú értékelésnek alávetett és eredményes bűnmegelőzési intézkedések bevezetésében, amelyek nyomán csökkenne a gyermekek ellen elkövetett szexuális bántalmazás előfordulása az Unióban, és megkönnyítené a bevált gyakorlatok cseréjét. A hálózat a következő konkrét tevékenységeket végezné: 1.A gyakorlat és a kutatás közötti kölcsönös és kedvező visszacsatolás lehetővé tétele: ·a kutatók tudományosan kipróbált kezdeményezésekkel segítenék a gyakorló szakembereket, a szakemberek pedig folyamatos visszajelzést adnának ezekről a bűnmegelőzési kezdeményezésekről, hogy még inkább hozzájáruljanak a kutatások alapjának megerősítéséhez. Az áldozatok nézőpontját és nézeteit szintén figyelembe vennék a hálózat munkája során. ·Bár a hálózat tevékenysége a gyermekek szexuális zaklatásának megelőzésével kapcsolatos valamennyi területre kiterjedne, középpontjában a bűnelkövetőknek és az elkövetővé válástól tartó személyeknek szóló bűnmegelőzési programok állnának, mivel ez az a terület, ahol a tagállamok a legnagyobb nehézségekkel küzdenek. ·Ismeretes, hogy nem minden elkövető szenved pedofíliában (a bűncselekmény egyéb indítékai közé tartozik a pénzügyi haszonszerzés céljából történő kizsákmányolás), és nem minden pedofíliában szenvedő személy válik bűnelkövetővé (vannak, akik segítséget kérnek pedofíliájuk kezeléséhez). Alapos kutatásra van szükség annak megértéséhez, hogy egy adott személy milyen folyamat útján jut el addig, hogy bűncselekményt követ el, és a kutatásnak ki kell terjednie a kockázati és kiváltó tényezők vizsgálatára is. Egyes statisztikák arra engednek következtetni, hogy a gyermekek szexuális zaklatását ábrázoló képanyagokat megtekintő személyeknek akár 85 %-a fizikailag is bántalmazza a gyermekeket. A gyermekpornográfia megtekintése szintén bűncselekmény, ami növeli az új anyagok iránti keresletet, és ezáltal a fizikai bántalmazás újabb eseteihez vezet. ·A hálózat tudományos megközelítést követne a bűnmegelőzés terén. Bár kevés adat áll rendelkezésre az előfordulási gyakoriságról, a vizsgálatok azt mutatják, hogy a férfi népesség mintegy 3 %-a szenvedhet pedofíliában. A szakemberek elismerik, hogy az áldozatok védelmének és a bűnüldöző hatóságokra nehezedő munkateher csökkentésének az lenne a leghatékonyabb módja, ha a problémát a gyökerénél kezelnék, tudomásul véve a fent említett kellemetlen tényt és megelőző intézkedéseket alkalmazva. 2.A figyelemfelkeltésre irányuló tagállami munka támogatása célzott médiakampányok és képzési anyagok kidolgozása révén: ·Ez könnyebbé tenné a képzési anyagokkal és a kapacitásépítéssel kapcsolatos információk cseréjét, és a különböző tagállamokban alkalmazott „bevált gyakorlatok” példáinak összegyűjtésével ötletet adna a médiakampányokhoz és a képzésekhez. Segítene elkerülni a párhuzamos erőfeszítéseket, például azáltal, hogy megkönnyítené a más tagállamokban kidolgozott anyagok nemzeti környezethez való hozzáigazítását és lefordítását. ·A Bizottság emellett a hálózat segítségével figyelemfelkeltő kampányokat indítana és támogatna, hogy segítse a gyermekek, a szülők, a gondozók és a nevelők tájékoztatását a kockázatokról, valamint a megelőző mechanizmusokról és az eljárásokról. Ezeket a hálózattal együtt dolgozná ki. ·A megelőzést célzó erőfeszítésekre van szükség a gyermekekkel foglalkozó szervezetekhez – sportközpontokhoz és -klubokhoz, vallási intézményekhez, egészségügyi szolgáltatókhoz, iskolákhoz, iskola utáni foglalkozásokat tartó szervezetekhez – kapcsolódóan a figyelemfelkeltés és a bántalmazások megelőzését szolgáló módszerekről való tájékoztatás érdekében, többek között célzott képzések nyújtása formájában, valamint annak biztosítása révén, hogy az ilyen szervezetek megfelelő eljárásokat alkalmazzanak és éljenek az uniós jogszabályok által biztosított jogukkal, amely lehetővé teszi, hogy az Európai Bűnügyi Nyilvántartási Információs Rendszeren keresztül információkat kérdezzenek le más tagállamok bűnügyi nyilvántartásából. Ez a rendkívül hatékony uniós rendszer alapvető fontosságú a szexuális bántalmazások megelőzéséhez, mivel lehetővé teszi a gyermekekkel való közvetlen és rendszeres kapcsolattartással járó munkakörökbe való felvétel vagy az ilyen szervezett önkéntes tevékenységekbe való bevonás során egy személy esetleges bűnügyi előéletének háttérellenőrzését. Valamennyi szakember számára, akik olyan területen dolgoznak, ahol kapcsolatba kerülhetnek gyermekekkel, biztosítani kell az ahhoz szükséges képzést és eszközöket, hogy meg tudják előzni a lehetséges szexuális erőszakot és bántalmazást, illetve észlelni tudják annak korai jeleit, valamint megfelelőn tudjanak kommunikálni a gyermekekkel és családjaikkal, szem előtt tartva a gyermek sajátos szükségleteit és mindenek felett álló érdekét. Ez magában foglalja a bűnüldöző hatóságokat és az igazságszolgáltatást is, ahol a kiskorú sértetteket bevonják az elkövetők ellen folyó bűnügyi nyomozásba. A családoknak és gondozóknak, a szakembereknek és a tágabb értelemben vett társadalomnak tisztában kell lenniük e bűncselekmények súlyosságával és a gyermekekre gyakorolt pusztító hatásával, valamint meg kell kapniuk a szükséges támogatást az ilyen bűncselekmények bejelentéséhez és a gyermekkorú áldozatok támogatásához. Ehhez speciális tájékoztatásra, médiakampányokra és képzésre van szükség. ·Maguknak a gyermekeknek is rendelkezniük kell azokkal az ismeretekkel (pl. az internet biztonságos használatáról) és eszközökkel, amelyek segíthetik őket abban, hogy lehetőség szerint ne érje őket bántalmazás, és fel kell világosítani őket arról, hogy bizonyos magatartásformák elfogadhatatlanok. A Bizottság által finanszírozott Biztonságosabb Internet Központok alkotta hálózat felhívja a figyelmet az online biztonság fontosságára, valamint segélyvonalakon és forródrótokon keresztül tájékoztatást, forrásokat és segítséget nyújt a digitális biztonsággal kapcsolatos kérdések széles köréről, többek között a gyermekek elcsábításáról és a szextingről. Az Európa Tanács „One in Five” (Ötből egy) kampánya és az Europol „#SayNo” kezdeményezése további példák arra, hogy miképpen lehet ilyen tevékenységet folytatni. Ha bántalmazásra kerül sor, a gyermekeknek biztonságban és képesnek kell érezniük magukat ahhoz, hogy hallassák hangjukat, reagáljanak és bejelentsék az esetet, még akkor is, ha a bántalmazás a legközelebbi környezetükben történik (azaz szeretteik vagy más olyan személy követi el, akiket ismernek és akikben megbíznak). Biztosítani kell számukra a hozzáférést biztonságos, elérhető és az életkoruknak megfelelő csatornákhoz is, hogy félelem nélkül bejelenthessék a bántalmazást. A megelőzést célzó erőfeszítéseknek figyelembe kell venniük a gyermekek azon csoportjainak sajátos körülményeit és szükségleteit is, akik különösen ki vannak téve a szexuális bántalmazás veszélyének; ilyenek például a fogyatékossággal élő gyermekek, a migráns gyermekek (különösen a kísérő nélküli kiskorúak) és az emberkereskedelem gyermekkorú áldozatai (akik többsége lány). A cél olyan munkacsoportokba szervezni a hálózatot, amelyek megkönnyítik a bevált gyakorlatok cseréjét és a konkrét kezdeményezésekkel kapcsolatos munkát annak érdekében, hogy kézzelfogható eredmények szülessenek. A munkacsoportok összeállítása történhet gyakorlati területek szerint (azaz szakmai háttér alapján: pl. egészségügyi szakemberek, szociális munkások, oktatási szakemberek, bűnüldöző szervek, igazságügyi hatóságok, büntetés-végrehajtási hatóságok, politikai döntéshozók és kutatók) és programok szerint (azaz a megelőzési program célcsoportjának típusa szerint: pl. bűnelkövetők és az elkövetővé válástól tartó személyeknek, vagy a gyermekeknek, családoknak és a közösségnek szóló képzési és figyelemfelkeltő programok). A gyermekek szexuális bántalmazásának megelőzését célzó munkának a lehető legnagyobb intenzitással kell folynia. A gyermekek ellen elkövetett szexuális bántalmazási esetekről szóló bejelentések számának exponenciális növekedése az EU-ban és világszerte túlterhelte a bűnüldöző szerveket, megerősítve a gyakorló szakemberek (köztük a bűnüldözés terén dolgozók) közötti konszenzust, amely szerint ez a probléma nem orvosolható kizárólag bűnüldözési intézkedésekkel, és a megoldáshoz több szereplő tevékenységét kell összehangolni.

A hálózat célja az lenne, hogy megerősítse a gyermekek szexuális zaklatásának megelőzésével kapcsolatos uniós kapacitást, és globális hatókörrel rendelkezne annak érdekében, hogy maradéktalanul ki tudja aknázni az Unión belül és kívül rendelkezésre álló releváns szakértelmet. Emellett erős online jelenléte lenne, amely megkönnyítené a tevékenységével kapcsolatos információk megosztását az EU-n belül és globálisan, hogy valamennyi ország hasznosíthassa a legkorszerűbb kutatási eredményeket és megközelítéseket. Összefoglalva, a megelőzési hálózat lehetővé tenné a következőket: a) hatékonyabb fellépés a gyermekek (online és offline) szexuális bántalmazása elleni küzdelem terén az EU-ban; b) az Unióban a gyermekek szexuális bántalmazásának megelőzésére elkülönített, meglévő (korlátozott) erőforrások eredményesebb és hatékonyabb felhasználása; valamint c) hatékonyabb globális együttműködés a partnerekkel annak érdekében, hogy az EU párhuzamos erőfeszítések nélkül hasznosíthassa a világban meglévő szakértelmet. Kulcsintézkedés: ðA Bizottság haladéktalanul megkezdi egy uniós szintű bűnmegelőzési hálózat kiépítését, amely megkönnyíti a bevált gyakorlatok cseréjét és segítséget nyújt a tagállamoknak olyan jól alkalmazható, szigorú értékelésnek alávetett és eredményes bűnmegelőzési intézkedések bevezetésében, amelyek nyomán csökkenne a gyermekek ellen elkövetett szexuális bántalmazások száma az Unióban. 6.A gyermekek szexuális bántalmazásának megelőzését és leküzdését szolgáló európai központ A Bizottság – egy alapos tanulmányt és hatásvizsgálatot alapul véve – megkezdi egy olyan központ lehetséges létrehozására irányuló munkát, melynek célja a gyermekek szexuális bántalmazásának megelőzése és leküzdése. A központ holisztikus támogatást nyújtana a tagállamoknak a gyermekek – online és offline – szexuális bántalmazása elleni harcban, biztosítva az erőforrások hatékony felhasználását maximalizáló koordinációt, és a párhuzamos erőfeszítések elkerülését. Az Európai Parlament a 2019 novemberében elfogadott állásfoglalásában egy központ létrehozására szólított fel, és a 2019 októberében elfogadott tanácsi következtetéseikben a tagállamok hangsúlyozták a koordinált, többszereplős megközelítés szükségességét. A központ szerte a világban működő, hasonló központok – mint például az Egyesült Államok eltűnt és kizsákmányolt gyermekekkel foglalkozó nemzeti központjának (NCMEC), a kanadai gyermekvédelmi központ és az Ausztráliában működő, gyermekek kizsákmányolása elleni központ – bevált gyakorlataira és az általuk levont tanulságokra építhetne. A tagállamoknak a gyermekek szexuális bántalmazása elleni küzdelemben nyújtott holisztikus támogatás biztosítása érdekében – illetve további értékelés függvényében – a központ tevékenysége három területet fedne le: 1.Bűnüldözés: az Europol kulcsfontosságú szereplő a gyermekek szexuális bántalmazása elleni küzdelemben, különösen az Egyesült Államok által rendelkezésre bocsátott, bántalmazásról szóló jelentések elemzése és továbbítása révén. Az Europol szerepét és tapasztalatát alapul véve a központ együtt dolgozhatna az Unióban és a harmadik országokban működő bűnüldöző hatóságokkal annak biztosítása érdekében, hogy az áldozatok mihamarabb azonosíthatók legyenek és segítséghez jussanak, valamint hogy az elkövetőket bíróság elé állíthassák. Támogathatná a tagállamokat azáltal, hogy jelentéseket kapna az EU-ban szolgáltatásokat nyújtó vállalatoktól az Unión belüli, gyermekek ellen elkövetett szexuális bántalmazásokról, biztosíthatná az ilyen jelentések relevanciáját, valamint további lépések megtétele céljából eljuttathatná ezeket a bűnüldöző szerveknek. Emellett a központ például azáltal is támogathatná a tagállamokat, hogy az uniós adatvédelmi szabályokkal összhangban egy Unión belüli egységes nyilvántartást vezetne a tudottan gyermekpornográfiát tartalmazó anyagokról annak érdekében, hogy megkönnyítse ezek felismerését a vállalkozások rendszereiben. A központ továbbá azáltal is hozzájárulhatna a bűnüldözéshez, hogy koordinálná és megkönnyítené a forróvonalakon keresztül azonosított online gyermekpornográfiai anyagok eltávolítását. A központ az elszámoltathatóság és az átláthatóság biztosításának érdekében szigorú ellenőrzési mechanizmusok szerint működne. A központ különösen téves tartalomeltávolítások vagy a jogszerű tartalmak jelentése révén a keresőeszközökkel való visszaélések (beleértve az olyan visszaélést, amely nem a gyermekek szexuális bántalmazása elleni küzdelemre irányul) megakadályozásában, valamint azon felhasználók panaszainak felvételében játszhatna szerepet, akik szerint tartalmukat tévedésből távolították el. Az elszámoltathatóság és az átláthatóság alapvető fontosságúak lesznek a 2. számú kezdeményezés kulcsintézkedéseiben említett jogszabályok kialakítása során. 2.Megelőzés: a megelőzési hálózat munkájára alapozva a központ támogathatná a tagállamokat olyan jól alkalmazható, szigorú értékelésnek alávetett és eredményes, a gyermekek életkorát, nemét, fejlődését és sajátos körülményeiből adódó eltérő sebezhetőségét figyelembe vevő multidiszciplináris megelőző intézkedések bevezetésében, amelyek az Unión belül a gyermekek ellen elkövetett szexuális bántalmazás előfordulásának csökkentését céloznák. Megkönnyíthetné a koordinációt annak érdekében, hogy Unió-szerte a leghatékonyabban lehessen felhasználni a befektetett erőforrásokat és a rendelkezésre álló szakértelmet, elkerülve ezáltal a párhuzamos, azonos célú erőfeszítéseket. A kutatás és a szakértelem összekapcsolását, fejlesztését és kiterjesztését szolgáló központként megkönnyíthetné és ösztönözhetné az érdekelt felek közötti párbeszédet, és hozzájárulhatna a kutatás és tudás – többek között a jobb adatok – legmagasabb szintre fejlesztéséhez. A központ továbbá nemzeti és uniós szinten támpontot nyújthatna a politikai döntéshozóknak a megelőzés terén mutatkozó hiányosságokkal és azok lehetséges kezelésével kapcsolatban. 3.Az áldozatoknak nyújtott támogatás: a központ szorosan együttműködhetne a nemzeti hatoságokkal és a globális szakértőkkel annak biztosítása érdekében, hogy a gyermekek szexuális bántalmazásáról szóló irányelvnek és az áldozatok jogairól szóló irányelvnek megfelelően az áldozatok megfelelő és holisztikus támogatásban részesüljenek. Továbbá hozzájárulhatna a gyermekkorú áldozatokra irányuló védelmi intézkedések kialakítása terén szerzett bevált gyakorlatok cseréjéhez is. Emellett támogathatná a tagállamokat (például a gyermekek ellen elkövetett szexuális bántalmazás áldozataira gyakorolt rövid és hosszú távú hatásokat elemző) kutatások révén, hogy segítse az áldozatok támogatását célzó, tényeken alapuló politikát, valamint hogy az erőfeszítések jobb összehangolása és a párhuzamosságok elkerülése céljából szakértői központként szolgáljon. A központ abban is támogathatná az áldozatokat, hogy magánéletük védelme érdekében eltávolíthassák a róluk készült fényképeket és videókat, többek között az effajta online anyagok proaktív keresése és a vállalkozások értesítése révén. A központ összefoghatná az e stratégia részét képező valamennyi kezdeményezést, lehetővé tehetné az uniós és világszerte működő hatóságok (beleértve a bűnüldöző hatóságokat), az ipar és a civil társadalom közötti hatékonyabb együttműködést, valamint az említett területen szakkérdésekben referenciaként szolgáló szervezetté válhatna az EU-ban: ·Jogszabályokra irányuló kezdeményezések: a központ szakértelmével segíthetné a Bizottságot abban, hogy támogassa a tagállamokat a gyermekek szexuális bántalmazásáról szóló irányelv végrehajtásában. Ez a szaktudás – amely az EU-ban és azon kívül mutatkozó hiányosságoknak és a bevált gyakorlatoknak a központ általi folyamatos azonosítása révén idővel gyarapodna – megkönnyítené a Bizottság tényeken alapuló döntéshozatalát, ami pedig biztosítaná, hogy az uniós jogszabályok naprakészek legyenek, és lehetőség legyen a hatékony reagálásra. ·Együttműködésre és finanszírozásra irányuló kezdeményezések: a Bizottsággal és más országok hasonló központjaival, valamint a gyermekek szexuális kizsákmányolásának felszámolását célzó WePROTECT Globális Szövetséggel való szoros együttműködésnek köszönhetően a központ biztosíthatná, hogy valamennyi tagállam azonnali és központosított hozzáféréssel rendelkezzen a világ más tájain azonosított bevált gyakorlatokhoz, és hogy az EU bevált gyakorlatai a világon mindenhol a gyermekek javát szolgálhassák. A központ a megelőzési hálózat eredményeire és a Biztonságosabb Internet Központok tapasztalataira is támaszkodhatna. A Bizottság szorosan együttműködik majd az Európai Parlamenttel és a tagállamokkal a különböző végrehajtási lehetőségek felkutatása érdekében, ideértve – adott esetben – a már meglévő struktúrák használatát a központ tevékenységei céljára, ügyelve eközben a központ hozzáadott értékének, hatékonyságának és fenntarthatóságának maximalizálására. A Bizottság hatásvizsgálatot fog végezni, valamint haladéktalanul megkezdi egy tanulmány elkészítését annak érdekében, hogy meghatározza, melyik a legjobb megoldás a központ számára, többek között a legmegfelelőbb finanszírozási mechanizmusok és jogi forma kérdésében. Kulcsintézkedés: ðA Bizottság a gyermekek szexuális bántalmazásának megelőzését és leküzdését szolgáló európai központ létrehozása érdekében azonnal intézkedik egy tanulmány elkészítéséről, hogy az EU átfogó és hatékony választ adhasson a gyermekek online és offline szexuális bántalmazására. 7.Az ipari szereplők arra irányuló erőfeszítéseinek megerősítése, hogy biztosítsák termékeikben a gyermekek védelmét Bizonyos online szolgáltatásokat nyújtó vállalatok különösen jó helyzetben vannak ahhoz, hogy megelőzzék, észleljék és jelentsék a gyermekek szexuális bántalmazásának azon eseteit, amelyeket infrastruktúrájuk vagy szolgáltatásaik igénybevételével követnek el.

Jelenleg számos vállalat önkéntesen szűri a gyermekpornográfiát tartalmazó anyagokat. Az NCMEC ezektől a vállalatoktól csak 2019-ben majd 17 millió jelentést kapott a gyermekek szexuális bántalmazásáról. E jelentések nemcsak bántalmazást ábrázoló képekre és videókra terjednek ki, hanem olyan helyzetekre is, amikor a gyermekek közvetlen veszélyben vannak (például a gyermek fizikai bántalmazása céljából tervezett találkozó részleteit, vagy az elkövető zsarolását követően a gyermek öngyilkossággal való fenyegetését). E jelentések évek óta lényeges szerepet játszanak a gyermekek folyamatos bántalmazástól való megmentésében az Unióban. A jelentéseknek köszönhetően sikerült megvalósítani például a következőket: ·11 gyermek – közöttük csupán kétévesek – megmentése, akik Svédországban egy bántalmazói hálózat áldozataivá váltak; ·Dániában az eddigi legnagyobb, gyermekek szexuális bántalmazása elleni műveletet végrehajtása; ·Romániában egy 9 éves lány megmentése, akit apja több mint egy éve bántalmazott; ·Németországban egy 4 éves lány és 10 éves bátyja megmentése, akiket apjuk bántalmazott; ·Franciaországban egy bántalmazó letartoztatása, aki 100 gyermeket környékezett meg azzal a céllal, hogy gyermekpornográf anyagot szerezzen tőlük; ·Csehországban 2 lány megmentése, akiket egy 52 éves férfi bántalmazott, aki tettéről felvételt készített és azt az interneten terjesztette. A vállalkozások gyermekek ellen elkövetett szexuális bántalmazások felderítésére tett erőfeszítései jelentősen eltérőek. 2019-ben csak a Facebook majdnem 16 millió esetet jelentett (amely az összes évi jelentés 94 %-át tette ki), míg más egyesült államokbeli székhelyű vállalkozások kevesebb mint 1000, egyesek pedig kevesebb mint 10 esetről számoltak be. Tavaly a Facebook bejelentette, hogy az azonnali üzenetküldési szolgáltatásában alapértelmezett, végponttól végpontig terjedő titkosítást bevezetését tervezi. Kiegészítő intézkedések nélkül ez a becslések szerint több mint felére és legfeljebb kétharmaddal csökkentheti a gyermekek szexuális bántalmazásáról szóló jelentések teljes számát az EU-ban (és világszerte), mivel a jelenleg használt felderítő eszközök nem működnek a végponttól végpontig történő kommunikáció esetében. Tekintettel bizonyos online szolgáltatásoknak a gyermekpornográfiát tartalmazó anyagok terjesztésében játszott kulcsfontosságú szerepére, valamint ezen ágazat tényleges és potenciális jelentőségére a gyermekek szexuális bántalmazása elleni harcban, elengedhetetlen, hogy az ágazat az uniós alapvető jogokkal – köztük a magánélet és a személyes adatok védelmével – összhangban az általa kínált termékeken keresztül felelősséget vállaljon a gyermekek védelméért. 2020-ban a Bizottság az uniós internetfórum keretében támogatni kezdte a gyermekek ellen elkövetett online szexuális bántalmazással szembeni küzdelemre irányuló ágazati erőfeszítéseket. Az összes uniós belügyminisztert, a fő internetes vállalatok magas szintű képviselőit, az Európai Parlamentet és az Europolt összefogó fórum 2015 óta az online terrorista tartalom elleni küzdelemre irányuló, ágazatokon átívelő, sikeres együttműködés modelljeként szolgál, és immár a gyermekek online szexuális bántalmazása elleni harcra is összpontosít. Az online terrorista tartalmak elleni küzdelem további támogatása mellett az uniós internetfórum a gyermekek ellen elkövetett online szexuális bántalmazással szembeni harc során a magán- és állami szereplők által azonosított bevált gyakorlatok és kihívások egymással való megosztására is fog szolgálni a kölcsönös megértés növelése és a közös megoldások keresése érdekében. Továbbá lehetővé fogja tenni a magas szintű politikai koordinációt, hogy maximalizálja az Unió-szerte végrehajtott intézkedések hatékonyságát és eredményességét. Az uniós internetfórum egyik konkrét 2020. évi kezdeményezése egy szakértői megbeszélési folyamat létrehozása, mely a vállalatok számára olyan lehetséges megoldásokat hivatott feltárni és értékelni, amelyek segítségével azok kiszűrhetik és jelenthetik a gyermekek szexuális bántalmazását végponttól végpontig terjedő, titkosított elektronikus kommunikáció használata esetében is, az alapvető jogok teljes mértékű tiszteletben tartása mellett és ügyelve, hogy ne jöjjenek létre olyan sebezhető pontok, amelyeket a bűnözők kihasználhatnak. A tudományos körök, az ipar, a közigazgatási szervek és a civil társadalmi szervezet szakértői meg fogják vizsgálni a lehetséges – az eszközre, szerverre és titkosítási protokollra irányuló – megoldásokat, amelyek biztosíthatják az elektronikus kommunikáció adatvédelmét és biztonságát, és megvédhetik a gyermekeket a szexuális bántalmazástól és a szexuális kizsákmányolástól. Kulcsintézkedés: ðAz uniós internetfórum keretében a Bizottság szakértői megbeszélési folyamatot indított az iparral, melynek célja, hogy – 2020 végéig – feltérképezze és értékelje a gyermekek ellen elkövetett szexuális bántalmazás kiszűrését és jelentését szolgáló lehetséges megoldásokat a végponttól végpontig terjedő, titkosított elektronikus kommunikáció során, valamint hogy kezelje az e bűncselekmények elleni küzdelem során fellépő szabályozási és operatív kihívásokat és lehetőségeket. 8.A gyermekek védelmének globális szintű javítása több érdekelt felet összefogó együttműködés révén A gyermekek szexuális bántalmazása minden országot és társadalmi csoportot érintő online és offline is jelen lévő globális valóság. A becslések szerint világszerte bármelyik pillanatban több mint 750 000 zaklató található online, akik gyermekpornográfiát tartalmazó anyagokat osztanak meg egymással, élőben gyermekbántalmazást közvetítenek, gyermekeket szexuális tartalmú anyagok előállítására kényszerítenek vagy környékeznek meg későbbi szexuális erőszak céljából. Az alábbi térkép egy kiválasztott, gyermekek szexuális bántalmazását ábrázoló anyag egy adott napon történő valós idejű letöltését mutatja: Bizonyítható az is, hogy az elkövetők harmadik országokba utaznak, hogy kihasználják az enyhébb helyi jogszabályi kereteket vagy az ország gyengébb végrehajtói kapacitásait, hogy ott anélkül követhessenek el bántalmazást, hogy tartaniuk kellene a bűnüldöző szervektől. A gyermekek védelmezésében fontos szerepet játszik az a lehetőség, hogy a gyermekek ellen elkövetett szexuális bűncselekmények elkövetőit a börtönből való szabadlábra helyezésüket követően nyilvántartásba vehetik és a bíróság vagy a pártfogó felügyelőség által előírt bizonyos feltétek teljesítésére kötelezhetik.